 ឧបនាយករដ្ឋមន្រ្តី សុខ ចិន្តាសោភា រដ្ឋមន្រ្តីក្រសួងការបរទេស និងសហប្រតិបត្តិការអន្តរជាតិ និងជាប្រធានគណៈកម្មាធិការជាតិ នៅព្រឹកថ្ងៃទី២៥ ខែមករា ឆ្នាំ២០២៤នេះ បានអញ្ជើញផ្ទេរ និងប្រគល់សំណងតប របស់អង្គការសហប្រជាជាតិ ដល់យោធិនរបួស និងពលីកម្ពុជា នៅក្នុងតំបន់បេសកកម្ម រួមទាំងសំណេះសំណាល​ជូនដំណើរកង​កម្លាំង​វិស្វកម្មពហុជំនាញលេខ៨៣៦ ប្តូរវេនទៅកាន់​តំបន់​បេសកកម្ម នៅសាធារណរដ្ឋលីបង់​ UNIFIL នៅសាលាហ្វឹកហ្វឺនកងកម្លាំងរក្សាសន្តិភាពពហុសាសន៍ ខេត្តកំពង់ស្ពឺ។

យោងតាមរបាយការណ៍របស់នាយឧត្តមនាយសេនីយ៍ សែម សុវណ្ណនី អនុប្រធានទី១គណៈកម្មាធិការជាតិ និងជាអគ្គនាយកមជ្ឈមណ្ឌលជាតិរក្សាសន្តិភាព បានថ្លែងថា អនុសេនីយ៍ទោ អ៉ិត សិលា ជាប្រធានក្រុមបោសសំអាតមីន នៃកងអនុសេនាធំវិស្វកម្មពហុជំនាញលេខ៩២៨ បានរងរបួសយ៉ាងធ្ងន់ធ្ងរដោយសារផ្ទុះគ្រាប់មីន នៅសាធារណរដ្ឋលីបង់ កាលពីថ្ងៃទី៣០ ខែកក្កដា ឆ្នាំ២០២១។ អំឡុងពេលសម្រាកព្យាបាល សម្តេចតេជោ ហ៊ុន សែន អតីតនាយករដ្ឋមន្ត្រី បានផ្តល់ប្រាក់ឧបត្ភម្ថចំនួន ៥០,០០០ដុល្លារ ខណៈថ្ងៃនេះអនុសេនីយ៍ទោ អ៉ិត សិលា បានទទួលសំណងតប ពីអង្គការសហប្រជាជាតិចំនួន ៧៣,៩២០ដុល្លារអាមេរិកបន្ថែមផងដែរ។

ចំណែកវរសេនីយ៍ទោ ភឿក ជីវ័ន្ត មេបញ្ជាការរង កងវិស្វកម្មព្រលានយន្តហោះលេខ៧២៩ ដែលបានពលីជីវិតក្នុងតំបន់បេសកកម្មនៅ​សាធារណរដេ្ឋម៉ាលី និងទទួលបានថវិកា​ចំនួន ៧៧,០០០ដុល្លារអាមេរិក​ និងថវិកាដ៏ថ្លៃថ្លារបស់​សម្តេចតេជោ ហ៊ុន សែន ចំនួន ១០,០០០ដុល្លារផងដែរ។ នេះជាការលះបង់ដ៏ធំធេង មិនអាចកាត់ថ្លៃរបស់យុទ្ធជនទាំងពីរ ដើម្បីបុព្វហេតុសុខសន្តិភាពរបស់មនុស្សជាតិ។

សម្តេចតេជោ ហ៊ុន សែន អតីតនាយករដ្ឋមន្រ្តី បានថ្លែងយ៉ាងមុតមាំថា ការពលីជីវិត​របស់វីរយុទ្ធជនយើង​ កាន់តែធ្វើឱ្យកម្ពុជាមានឆន្ទៈបន្តដំណើរ​ទៅមុខទៀត រួបរួមជាមួយបណ្តា​ប្រទេស​បរិច្ចាគ​កងកម្លាំង ពុះពារ​ស្វែងរកសុខសន្តិភាព​ជូនប្រជាជន​ដែលកំពុងរងគ្រោះដោយសារ​ជម្លោះ ដូចប្រទេសកម្ពុជា ដែលធ្លាប់​ធ្លាក់ចុះក្នុងសង្រ្គាមដ៏រ៉ាំរ៉ៃ​អស់ជិត​៣ទសវត្សរ៍។

ឧបនាយករដ្ឋមន្រ្តី សុខ ចិន្តាសោភា បានពាំនាំការផ្តាំផ្ញើសួរសុខទុក្ខ និងក្តីនឹករឭកពីសំណាក់សម្តេចធិបតី ហ៊ុន ម៉ាណែត នាយករដ្ឋមន្រ្តីនៃកម្ពុជា ដែលជានិច្ចកាល សម្តេចតែងសួរនាំពីកិច្ចការបញ្ជូនកងកម្លាំងមួកខៀវកម្ពុជា។